
Rīgā, 05.04.2022., Nr. 2-10/20 


Veselības ministrijai
Ekonomikas ministrijai



Par likumprojektu “Grozījumi "Alkoholisko dzērienu aprites likumā”” (22-TA-888)


Latvijas Darba devēju konfederācija (turpmāk – LDDK) ir izskatījusi likumprojektu “Grozījumi “Alkoholisko dzērienu aprites likumā”” (22-TA-888) (turpmāk – Likumprojekts) ar Veselības ministrijas Izstrādātajiem grozījumiem, kas tiek veikti pēc 2020. gada 28. jūlijā MK pieņemtā “Alkoholisko dzērienu patēriņa mazināšanas un alkoholisma ierobežošanas rīcības plānā 2020.–2022.gadam” un izsaka sekojošus iebildumus un priekšlikumus.

LDDK var atbalstīt atsevišķas Veselības ministrijas piedāvātās iniciatīvas, taču kopumā LDDK ieskatā Veselības ministrijas plānotie ierobežojumi nepalīdzēs samazināt pārmērīgu alkoholisko dzērienu lietošanu.

1. LDDK iebilst pret Likumprojekta 1.pantu.
Pamatojums:
Likumpriojekta 1.pants paredz papildināt Alkoholisko dzērienu aprites likuma (turpmāk – Likums) 5.pantu ar vienpadsmito daļu šādā redakcijā:
“(11) Azartspēļu organizēšanas vietās alkoholisko dzērienu mazumtirdzniecība un patērēšana uz vietas ir atļauta tikai telpā, kura ir konstruktīvi nodalīta no telpas, kurā atrodas spēļu automāti, kāršu, kauliņu un ruletes spēļu galdi vai citas azartspēļu iekārtas un kas ēkas tehniskās inventarizācijas plānā atzīmēta kā konstruktīvi nodalīta telpa.”. 

LDDK ieskatā būtu atstājama spēkā esošā kārtība, kas paredz iespēju personai pašai dzērienu aiznest pie spēļu galda vai citām azarstpēļu iekārtām, jo aizliedzot personai pašai dzērienu nest pie spēļu galdiem vai azarstpēļu iekārtām, radīsies risks pārmērīgai un straujai alkoholisko dzērienu lietošanai ar mērķi iet izklaidēties pie spēļu galdiem vai iekārtām un ātrāk izdzert alkoholisko dzērienu pie bāra. 
Trūkst pamatojuma ierobežojumam, kas aizliegtu gan pārdot, gan lietot alkoholiskos dzērienus azartspēļu zālēs un kazino, izņemot gadījumus, kad telpa tiek konstruktīvi nodalīta no azartspēļu organizēšanas vietas. Šāds indivīda un komersanta tiesību ierobežojums nav samērīgs un loģisks, un nav saprotams, kāds būtu ierobežojuma sasniedzamais mērķis un ieguvums. Azartspēļu organizēšanas vieta ir tāda pati izklaides vieta kā bārs, deju klubi, sporta sacensības, utt. Ja ierobežojums saistāms ar izklaides vietas atkarību riskiem, tad būtu sākotnēji jāizvērtē izklaides vietas, kurās atkarību risks ir krietni lielāks, un jāattiecina primāri uz tām un vienlaikus jādiskutē par horizontālu izklaides industrijas regulējumu, nevis ierobežojumu vienas nozares ietvaros. 

Likumprojekts paredz, ka likuma 5. panta vienpadsmitā daļa stājas spēkā 2023.gada 1. janvārī. Vēršam uzmanību, ka gadījumā, ja tiek noteikta prasība izveidot konstruktīvi nodalītu telpu alkohola tirdzniecībai, nepieciešami ievērojami resursi azartspēļu organizēšanas vietu pārveidei. Lūdzam ņemt vērā, ka Covid-19 pandēmijas laikā azartspēļu nozare ir saskārusies ar ilgstošu darbības aizliegumu un ierobežojumiem, kā rezultātā ir būtiski krities azartspēļu komersantu apgrozījums. Priekšlikums:
Atstāt spēkā esošo kārtību, kas paredz iespēju personai pašai dzērienu aiznest pie spēļu galda vai citām azarstpēļu iekārtām.
Ja tiek noteikta prasība izveidot konstruktīvi nodalītu telpu alkohola tirdzniecībai, nepieciešams noteikt pārejas periodu – 1 gads no grozījumu spēkā stāšanās dienas.

2. LDDK iebilst pret Likumprojekta 2.pantu.
Pamatojums:
Likumpriojekta 2.pants paredz papildināt Likumu ar (25) daļu šādā redakcijā:
“(25) Mazumtirdzniecības vietās jāizvieto redzams uzraksts, kas brīdina, ka  alkoholisko dzērienu lietošanai ir negatīva ietekme uz veselību, alkoholiskos dzērienus nedrīkst pārdot nepilngadīgām personām, kā arī nepilngadīgas personas nedrīkst tos iegādāties, lietot un glabāt.”;
 
LDDK ieskatā redakcija būtu papildināma ar vārdu “pārmērīga”. Pārmērīga alkohola lietošana negatīvi ietekmē veselību, pārmērīgi lietojot alkoholu būtiski palielinās risks saslimst ar vairākām slimībām, taču nav nepārprotamu pierādījumu, ka arī mērena un atbildīga alkohola lietošana negatīvi ietekmē veselību.

Priekšlikums:
Izteikt Likuma (25) daļu šādā redakcijā:
“(25) Mazumtirdzniecības vietās jāizvieto redzams uzraksts, kas brīdina, ka  alkoholisko dzērienu pārmērīgai lietošanai ir negatīva ietekme uz veselību, alkoholiskos dzērienus nedrīkst pārdot nepilngadīgām personām, kā arī nepilngadīgas personas nedrīkst tos iegādāties, lietot un glabāt.”;

3. LDDK iebilst pret Likumprojekta 3.pantu.
Pamatojums:
LDDK atbalsta iekļaut dzērienu marķējumā piktogrammas, kas mudina nelietot alkoholu grūtniecības laikā un vadot transportlīdzekli. Jau šobrīd šīs piktogrammas tiek izvietotas uz vairāk kā 60% alkoholisko dzērienu pudelēm, taču LDDK ieskatā nepieciešams piemērot ilgāku pārejas pēriodu, lai arī pārējie uzņēmēji spētu pielāgot etiķetes.

Priekšlikums:
Pārejas periodu noteikt 3 gadi.

4. LDDk iebilst pret Likumprojekta 3.pantu.
Pamatojums:
Likumprojekta 3.pants paredz papildināt  Likumu  ar 7.1 pantu šādā redakcijā: 

“7.1 pants. Alkoholisko dzērienu papildus marķēšanas prasības
1) alkoholiskā dzēriena papildu marķējumam - uzturvērtības paziņojumam, kura saturs var tikt ierobežots līdz produkta enerģētiskajai vērtībai un sastāvdaļu sarakstam. Sastāvdaļu sarakstu norāda uz etiķetes vai citā veidā ar nosacījumu, ka uz etiķetes ir norādīta skaidra un tieša saikne ar saraksta atrašanās vietu;”

LDDK konceptuāli atbalsta iekļaut marķējumā informāciju par enerģētisko vērtību, kā arī iekļaut informāciju marķējumā vai ar QR kodu par  dzēriena sastāvdaļām un uzturvērtību, tomēr vienlaikus LDDK iebilst pret prasības iekļaušanu Likumprojektā šobrīd, ņemot vērā, ka Eiropas Komisija patlaban strādā pie pārtikas produktu, tai skaitā, alkoholisko dzērienu marķējuma prasību izstrādes. 

Ja tomēr Likumprojekts tiek virzīts tālāk, tad nepieciešams norādīt, ka arī par uztuvērtību var informēt ar QR koda starpniecību, tādēļ lūdzam veikt grozījumus minētā panta redakcijā.

Bez tam LDDK iebilst pret teikumu, kur minēts, ka būtu jānorāda skaidra un tieša saikne ar saraksta atrašanās vietu. Blakus enerģijas norādei atradīsies QR kods, kas to noskenējot ar viedtālruni, aizvedīs uz mājaslapu, kur būs norādīta informācija par sastāvdaļām, uzturvērtību u.c. 

Priekšlikums:
Izteikt Likumprojekta 3.pantu sekojoši:
“7.1 pants. Alkoholisko dzērienu papildus marķēšanas prasības
(1) Uz katras alkoholisko dzērienu iepakojuma vienības, kas ražota Latvijā, ievesta no citām Eiropas Savienības dalībvalstīm un Eiropas Ekonomikas zonas valstīm vai trešajām valstīm un paredzēta realizēšanai vairumtirdzniecībai un mazumtirdzniecībai Latvijā, ir jābūt izvietotam viegli pamanāmam un skaidri salasāmam:
1) alkoholiskā dzēriena papildu marķējumam un uzturvērtības paziņojumam, kura saturs var tikt ierobežots līdz produkta enerģētiskajai vērtībai un sastāvdaļu sarakstam. Sastāvdaļu sarakstu un uzturvērtības paziņojumu norāda uz etiķetes vai citā veidā (ar QR koda starpniecību) ar nosacījumu, ka uz etiķetes ir norādīta skaidra un tieša saikne ar saraksta atrašanās vietu;”

5. LDDK iebilst pret Likumprojekta 4.pantu.
Pamatojums:
Likumprojektā būtu precizējama Likuma 11. panta piektā daļa, lai nepārprotami būtu saprotams, ka reklāmas nosacījumi e-veikaliem ir analogi tiem, kas ir tradicionālajām alkohola tirdzniecības vietām.

Priekšlikums:
Precizēt 11. panta piektās daļas 5. punktu:
“5) tiešsaistē un tiešsaistes saskarnēs, izņemot e-veikalu tirdzniecības platformās”.

6. LDDK iebilst pret Likumprojekta 4.pantu.
Pamatojums:
Likumprojekta 4.pantā ir iekļauti priekšlikumi, kas paredz aizliegt tirdzniecības veicināšanas pasākumus (akcijas, izpārdošanas u.tml.), tai skaitā akcijas “2 par 1 cenu” vai akcijas “pērc vairākas alkoholiskā dzēriena pudeles par zemāku cenu” utt., kā arī aizliegt lojalitātes programmas ietvaros popularizēt alkoholiskos dzērienu iegādi ar atlaidi. 

LDDK ieskatā būtu jāprecizē piedāvātie grozījumi Likuma11. panta sestajā daļā, kas nosaka ierobežojumus alkoholisko dzērienu tirdzniecības veicināšanas pasākumiem. LDDK atbalsta 1. punktu, kas turpmāk liedz piedāvāt “kopā ar alkoholisko dzērienu iegādāties ar atlaidi citu alkoholisko dzērienu, preci vai pakalpojumu vai kopā ar citu preci vai pakalpojumu iegādāties ar atlaidi alkoholisko dzērienu”.
Savukārt 2.punkts, kas liedz piedāvāt iegādāties vairākas alkoholisko dzērienu vienības par zemāku cenu, raisa neskaidrības un būtu svītrojams. Nereti vairāku alkoholisko dzērienu vienības, apvienotas vienā iepakojumā (piemēram, alus četrpaka vai kaste), jau veido citu produktu, kam objektīvi ir atšķirīgi loģistikas un tirdzniecības nosacījumi un likumsakarīgi arī atšķirīga cena par vienību.

Tāpat nesamērīgs un nepamatots ir 11. panta sestajā daļā paredzētais liegums piedāvāt alkoholisko dzērienu iegādi ar atlaidi patērētāja lojalitātes programmas ietvaros. Lojalitātes programmas tiek veidotas nevis tam, lai veicinātu konkrētu produktu noietu, bet gan lai dotu iespēju lojālajiem klientiem samazināt tēriņus par to izvēlētajiem produktiem. Lojalitātes programmu atlaižu aizliegums nemazinātu alkohola patēriņu, bet gan liegtu cilvēkiem iespēju ietaupīt. Nav nekādas ar faktiem pamatojamas saistības starp mazumtirdzniecības lojalitātes programmām un to ietekmi uz alkohola patēriņa pieaugumu, tādēļ šis punkts no Likumprojekta būtu svītrojams. 

Priekšlikums:
Svītrot Likumprojekta 4.pantā iekļauto Likuma 11.panta sestās daļas 2.punktu un 3.punktu.




Ģenerāldirektore                     	(*paraksts)		L.Meņģelsone
*Dokuments parakstīts ar drošu elektronisko parakstu

